Momentum verwag skerp hoër verdienste | Netwerk24
Deur William Horne 23 Augustus 2019 10:41
Momentum is 'n hoofborg van die jaarlikse Warrior Race.
In 'n handelsoorsig wat Vrydag op die JSE se nuusdiens, Sens, uitgereik is, sê die maatskappy hy verwag dit sal tussen 65% en 85% hoër wees as in die vorige boekjaar.
Dit kom neer op 'n verdienste van tussen R1,46 en R1,63 per aandeel, teenoor 2018 se 88c.
Die wesensverdienste per aandeel sal ook na verwagting met dieselfde persentasie toeneem tot tussen R1,54 en R1,72, teenoor 93c verlede jaar.
Momentum Metropolitan sal sy finale jaarsyfers vir die jaar tot einde Junie op 4 September uitreik.
Die maatskappy skryf sy goeie prestasie vir die jaar toe aan die veerkragtigheid van sy sake-eenhede, verbeterde doeltreffendheid en meer toepaslike finansiële onderskrywing. Dit het hom gehelp om die voortgesette onstuimigheid in die kleinhandelsektor te help trotseer.
Hy erken egter ook die goeie prestasie word gemeet teen die trae prestasie van die vorige boekjaar.
"Die resultate van die vergelykende boekjaar is negatief beïnvloed deur groot negatiewe veranderings en beleggingsafwykings in Suid-Afrikaanse kleinhandelondernemings asook in die res van Afrika," lui die Sens-verklaring.
Maar Momentum Metropolitan glo ook dat sy groei die afgelope boekjaar eintlik groter is as wat die syfers wys.
Vanweë die groep se internasionale uitbreiding in onder meer gesondheidsversekeringsdienste in Indië, het dié nuwe sake-eenhede se aanvanklike verlieste die resultate vir 2019 ietwat afgetrek. Dié impak was wel "in die pas met die sakeplan", sê die maatskappy.